CAMPIONATUL MONDIAL DE FOTBAL RUSIA 2018 ÎȘI VA VEDEA MESSI VISUL ÎMPLINIT?

CAMPIONATUL MONDIAL DE FOTBAL RUSIA 2018

ÎȘI VA VEDEA MESSI VISUL ÎMPLINIT?

Timp de o lună și o zi, întreaga planetă va „respira” fotbal. În perioada 14 iunie – 15 iulie 2018 se desfășoară, în Rusia, cea de-a 21-a ediție a Campionatului Mondial, competiție ce aliniază la start 32 de echipe naționale de pe toate continentele. Din păcate, România nu se află printre ele, reprezentativa noastră ratând pentru a cincea oară la rând calificarea la turneul suprem, iar în această lună se împlinesc 20 de ani de când tricolorii au jucat ultima dată la Mondial…

ÎNTRECERE CU SCANDAL

Rusia a fost desemnată ca țară gazdă a acestei ediții a Campionatului Mondial pe 2 decembrie 2010, însă decizia forului mondial de fotbal, FIFA, a avut parte de multe contestări. Englezii, care își depuseseră și ei candidatura pentru organizarea turneului final, au acuzat chiar că fostul președinte al FIFA, Sepp Blatter, a influențat atribuirea Mondialului după ce ar fi primit mită din partea delegației ruse! Deși nu s-a confirmat nimic în acest sens, suspiciunile planează și în ziua de astăzi.

Mai mult, în luna martie a acestui an, Campionatul Mondial de fotbal a fost umbrit de un nou scandal. Serghei Skripal, fost colonel în serviciile secrete ruse, și fiica sa, Iulia, au fost găsiți inconștienți într-un centru comerical din localitatea Salisbury (aflată în sudul Angliei), iar autoritățile britanice au acuzat că cei doi au fost otrăviți cu o substanță toxică la ordinul Kremlinului. Skripal a fost condamnat în 2006 la închisoare pentru spionaj în favoarea Marii Britanii, dar a primit azil politic în Anglia în 2010, în urma unui schimb de agenți de spionaj efectuat între Statele Unite ale Americii și Rusia. În urma acestui scandal, presa internațională a avansat ideea că naționalele Angliei, Australiei, Poloniei și Japoniei ar putea boicota Mondialul! Nu s-a ajuns până aici, însă reprezentanții mai multor Guverne din țările calificate au anunțat că vor refuza să vină în Rusia.

De altfel, destule voci numesc acest turneu final „Mondialul lui Putin” şi-l compară cu „Mondialul lui Mussolini” din 1934 ori cu „Olimpiada lui lui Hitler” din 1936.

Ca amănunt, naționala SUA a ratat pentru prima dată din 1990 încoace calificarea la un Campionat Mondial și nu puțini sunt cei care susțin că fotbaliștilor americani li s-a sugerat „de sus” că este mai bine să nu meargă în Rusia! În locul „yankeilor” s-a calificat, în premieră, Panama.

PENEDO, SINGURUL REPREZENTANT AL LIGII I

Ediția din 2018 a Campionatul Mondial ia startul pe 14 iunie, când, de la ora 18.00, se dispută partida de deschidere a turneului final: Rusia – Arabia Saudită. Cele 64 de meciuri ale întrecerii sunt găzduite de orașele Moscova, Sankt-Petersburg, Soci, Samara, Kazan, Rostov pe Don, Volgograd, Nijni Novgorod, Saransk, Ekaterinburg și Kaliningrad și pot fi urmărite în România la postul TVR. Finala va avea loc pe 15 iulie, pe arena „Lujniki” din Moscova.

Starul argentinian Lionel Messi mărturisește ori de câte ori are ocazia că marele său vis este câștigarea trofeului mondial, de care a fost aproape la precedenta ediție, în 2014, când reprezentativa țării sale a fost învinsă în finală de Germania. „A fost cumplit că n-am putut să ridicăm Cupa (n.r. – în 2014). Privim acest turneu final ca pe o ultimă șansă. Acum ori niciodată! Trebuie să ne gândim că o altă ocazie nu vom mai avea, pentru că mulți jucători vor fi înlocuiți de cei din generațiile următoare”, susține Messi, într-un interviu acordat pentru Fox Sports. Totuși, în opinia caselor de pariuri, favorite la câștigarea trofeului sunt Germania (campioana mondială en titre) și Brazilia. Argentina este cotată abia cu a cincea șansă.

Fotbalul românesc are și el un reprezentant la „marele bal” din Rusia, și anume portarul panamez Jaime Penedo, legitimat la Dinamo București. Panama și Islanda sunt echipele care participă în premieră la un Campionat Mondial, iar marea absentă a turneului final e Italia, care n-a mai ratat o prezență la o astfel de întrecere din 1958. De remarcat revenirea la Mondial a unor naționale care au lipsit perioade îndelungate, precum Egipt (care a mai participat în 1990) și Peru (ultima participare în 1982). Cele mai multe prezențe le are Brazilia, care n-a lipsit de la absolut nicio ediție, urmată de Italia, Germania (câte 17 participări) și Mexic (15). Brazilienii au și cele mai multe trofee câștigate: 5.

CAMPIONATUL MONDIAL DE FOTBAL RUSIA 2018

ÎȘI VA VEDEA MESSI VISUL ÎMPLINIT?

COMPONENȚA GRUPELOR CAMPIONATULUI MONDIAL 2018

Grupa A: Rusia, Arabia Saudită, Egipt, Uruguay.

Grupa B: Portugalia, Spania, Maroc, Iran.

Grupa C: Franța, Australia, Peru, Danemarca.

Grupa D: Argentina, Islanda, Croația, Nigeria.

Grupa E: Brazilia, Elveția, Costa Rica, Serbia.

Grupa F: Germania, Mexic, Suedia, Coreea de Sud.

Grupa G: Belgia, Panama, Tunisia, Anglia.

Grupa H: Polonia, Senegal, Columbia, Japonia.

CÂŞTIGĂTOARELE CAMPIONATULUI MONDIAL

– Brazilia: 5 (1958, 1962, 1970, 1994, 2002);

– Germania: 4 (1954, 1974, 1990, 2014);

– Italia: 4 (1934, 1938, 1982, 2006);

– Argentina: 2 (1978, 1986);

– Uruguay: 2 (1930, 1950);

– Franţa: 1 (1998);

– Anglia: 1 (1966);

– Spania: 1 (2010).

MUGUR BĂILEȘTEANU

Contents